b'\n_START_ARTICLE_\nWarren de la Rue\n_START_SECTION_\n\xc5\xbdivljenje in delo\n_START_PARAGRAPH_\nWarren de la Rue je bil sin Thomasa De la Ruea, ustanovitelja zalo\xc5\xbeni\xc5\xa1kega podjetja z enakim imenom v Londonu. Warren je \xc5\xa1tudiral na Univerzi v Parizu. Po \xc5\xa1tudiju je za\xc4\x8del kot tiskarski podjetnik in izna\xc5\xa1el prvi stroj za idelavo ovojnic. V svojem prostem \xc4\x8dasu se je za\xc4\x8del ukvarjati s kemijskimi in elektri\xc4\x8dnimi raziskavami. Med letoma 1836 in 1848 je objavil ve\xc4\x8d \xc4\x8dlankov s teh podro\xc4\x8dij. Leta 1840 je zaprl platinasto tuljavo v vakuumsko cev in skozi njo spustil elektri\xc4\x8dni tok, ter s tem izdelal prvo \xc5\xbearnico. Njegova \xc5\xbearnica je temeljila na dejstvu da ji je visoko tali\xc5\xa1\xc4\x8de platine dovoljevalo delovati pri visokih temperaturah in da ima izpraznjena cev manj plinskih molekul, ki bi reagirala s platino. Na ta na\xc4\x8din ji je podalj\xc5\xa1al njeno \xc5\xbeivljenjsko dobo. \xc4\x8ceprav je bila \xc5\xbearnica u\xc4\x8dinkovita, pa je bila cena platine previsoka za komercialno uporabo._NEWLINE_Podobno kot William Bond, je bil med prvimi, ki so fotografirali Luno. Dobil je sliko, ki je bila dovolj ostra, da jo je lahko dvajsetkrat pove\xc4\x8dal. To je prvi\xc4\x8d nakazalo mo\xc5\xbenost, da je fotografija ve\xc4\x8d kot samo stalen zapis tega, kar vidimo z o\xc4\x8dmi in ponuja metodo, da vidimo ve\xc4\x8d kot z o\xc4\x8dmi, celo ve\xc4\x8d kot z daljnogledom. Nanj je vplival Nasmyth in leta 1850 je izdelal 13-pal\xc4\x8dni (330 mm) zrcalni daljnogled. Najprej ga je namestil v Canonburyju, nato pa v Cranfordu v Middlesexu. Z njim je izdelal ve\xc4\x8d lepih in natan\xc4\x8dnih slik nebesnih teles_NEWLINE_Leta 1858 je izdelal fotoheliograf, daljnogled, posebej prirejen za fotografiranje Sonca. Z njim je fotografiranje Sonca postalo vsakdanja stvar. Leta 1860 je v \xc5\xa0paniji opazoval popoln Son\xc4\x8dev mrk in pokazal, da izhajajo prominence (izbruhi rde\xc4\x8dega \xc5\xbeara), ki jih vidimo na robu Lunine ploskve ob popolni zatemnitvi, iz Sonca in ne iz Lune. Prvo fotografijo Son\xc4\x8devega mrka je posnel leta 1851 Secchi. De la Ruejeve in Secchijeve fotografije popolnega Son\xc4\x8devega mrka iz leta 1860 pa so prve pomembne za znanost. Odkritje Son\xc4\x8devih prominenc imamo lahko skupaj s Schwabejevo objavo cikla Son\xc4\x8devih peg iz leta 1843 za za\xc4\x8detek astrofizike, vede, ki se ukvarja s \xc5\xa1tudijem zgradbe zvezd in fizikalnih procesov v njih. Astrofizika se je prenesla od Sonca na zvezde s spektroskopijo, ki jo je v astronomijo leta 1860 vpeljal Secchi.\n_START_SECTION_\nNagrade\n_START_PARAGRAPH_\nKraljeva astronomska dru\xc5\xbeba (RAS) mu je leta 1862 podelila zlato medaljo. Leta 1864 mu je Kraljeva dru\xc5\xbeba za njegovo opazovanje popolnega Son\xc4\x8devega mrka in za izbolj\xc5\xa1ave astronomske fotografije podelila svojo kraljevo medaljo.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater De La Rue na Luni.'